মাৰ্ঘেৰিটা,নিজা প্ৰতিবেদকঃ তিনিচুকীয়া জিলাৰ মাৰ্ঘেৰিটা বিধানসভা সমষ্টিৰ অতি ভিতৰুৱা অঞ্চলৰূপে পৰিগণিত তেলখাদ বস্তিলৈ যোৱা বৰগোলাই তেলখাদ বস্তিৰ সংযোগী পথটো ৰাইজৰ সুবিধাৰ্থে আজি বিধায়ক ভাস্কৰ শৰ্মাই মুকলি কৰি দিয়ে। প্ৰধানমন্ত্ৰী খনিজ খাদান ক্ষেত্ৰ যোজনাৰ অধীনত এক কোটি ১৪ লাখ টকা ব্যয় সাপেক্ষে ১৭০০ মিটাৰ এই পথছোৱা নিৰ্মাণকাৰ্য সম্পূৰ্ণ কৰি মুকলি কৰি দিয়াত ৰাইজে সন্তোষ্টি প্ৰকাশ কৰাৰ লগতে বিধায়ক ভাস্কৰ শৰ্মাক স্থানীয় ৰাইজে ধন্যবাদ জ্ঞাপন কৰিছে।
বিশেষকৈ দেশ স্বাধীন হোৱা প্ৰায় সাতটা দশক অতিক্ৰম কৰিলে যদিও এইতো পথৰ বাবে অঞ্চলবাসীয়ে দীৰ্ঘদিনে জীয়াতু ভোগী অহাৰ বিপৰীতে আজি এই পথছোৱাই যথেষ্ট সহায়ক হ'ব বুলি স্থানীয় ৰাইজে ব্যক্ত কৰিছে।আনহাতে বিজেপি দলে ৰাজ্যৰ শাসন ভাৰ লোৱাৰ পৰা অসমৰ উন্নয়নৰ স্বাৰ্থত কাম কৰি অহাৰ কথা উল্লেখ কৰি কাম সম্পূৰ্ণ হোৱাৰ পাছতহে আচঁনিৰ কাম শুভ উদ্ধোধন কৰে বুলি জানিবলৈ দিয়ে বিধায়ক শৰ্মাই। ইপিনে বিধায়ক হিচাবে ৰাইজক দিয়া প্ৰতিশ্ৰুতি আজি পূৰণ কৰিলে বুলি উল্লেখ কৰি বিভিন্ন শিতানত মাৰ্ঘেৰিটাৰ বিভিন্ন আচঁনিৰ কামৰ বিগত এসপ্তাহ ধৰি উদ্ধোধনী কাৰ্য অব্যাহত ৰখাৰ লগতে অনাগত দিনত মাৰ্ঘেৰিটাৰ উন্নয়নৰ হকে কাম অব্যাহত ৰাখিব বুলি সাংবাদিকৰ আগত মত প্ৰকাশ কৰে।
